Ma en dogter op N4 oorval, beroofDie omgewing waar die aanval plaasgevind het. Die polisie is steeds op soek na ŉ bende aanvallers wat ŉ Pretoriase ma op die N4-hoofweg naby Onderstepoort verkrag en beroof het. Die vrou en haar 12-jarige dogter was Dinsdag omstreeks 19:00 op pad huis toe, toe twee van die voertuig se motorbande op dié hoofweg in die noorde van Pretoria glo gebars het. Volgens inligting is klippe of ander skerp voorwerpe vermoedelik doelbewus as ŉ lokval in die pad gepak. Die twee moes noodgedwonge stilhou. Maroela Media het verneem die vrou het onmiddellik haar man gebel en gesê waar hulle gestrand is. Hy het op sy beurt iemand wat daar naby woon, gevra om dadelik daarheen te ry om die twee op te laai. Volgens inligting het die aanvallers egter binne minute toegeslaan. Hulle het klaarblyklik die motor se deure oopgedwing en die ma en dogter uitgeruk. Kapt. Rebecca Phatlhane, polisiewoordvoerder in Pretoria-Noord, het gesê die vrou is digby haar voertuig langs die pad verkrag. Haar dogter was klaarblyklik net ŉ entjie daarvandaan. Phatlhane het gesê die drie aanvallers het gevlug met kontant, juweliersware en selfone. Hulle is steeds soek. Maroela Media het verneem die ma en dogter het ná die aanval op die hoofweg by verbygaande motoriste om hulp gepleit. Die persoon wat die vrou se man vroeër ontbied het, het hulle glo daar gekry nadat niemand anders stilgehou het nie. Albei ontvang berading. Die vrou is glo ŉ paar dae lank in die Montana-hospitaal behandel, maar is reeds ontslaan. Die Pretoria-Noord-polisie ondersoek klagtes van verkragting en gewapende roof. ŉ Bron het aan Maroela Media gesê die gesin is diep getraumatiseer deur die voorval en dat ander motoriste ekstra waaksaam op die pad moet wees.